PATVIRTINTA

 Molėtų rajono savivaldybės tarybos

 2023 m. vasario d. sprendimu Nr. B1-

 **MOLĖTŲ R. ŠVIETIMO PAGALBOS TARNYBOS 2022 M. VEIKLOS ATASKAITA**

**INFORMACIJA APIE ĮSTAIGĄ**

1.Molėtų r. švietimo pagalbos tarnyba (toliau tarnyba) – savivaldybės biudžetinė įstaiga, įstaigos kodas 304910414. Tarnyba įsteigta – 2018 m. rugsėjo 1 d. Molėtų rajono savivaldybės tarybos 2018 m. kovo 29 d. sprendimu Nr.B1-79 „Dėl sutikimo reorganizuoti savivaldybės biudžetines įstaigas Molėtų švietimo centrą ir Molėtų pedagoginę psichologinę tarnybą“. Tarnyba yra Lietuvos suaugusiųjų švietimo, Lietuvos švietimo centrų darbuotojų, Trečiojo amžiaus universitetų asociacijų narys. LR švietimo mokslo ir sporto ministro 2020 m. lapkričio 23 d. įsakymu Nr.V-1813 Molėtų r. švietimo pagalbos tarnyba akredituota 5-eriems metams.

Tarnyboje dirbantys specialistai

|  |  |  |  |
| --- | --- | --- | --- |
| Pareigybės pavadinimas | Etatų skaičius | Darbuotojų skaičius | Kvalifikacinėkategorija (jeigu turi) |
| Metodininkas, laikinai vykdantis direktoriaus funkcijas | 1 | 1 | Aukštasis universitetinis, edukologijos magistras  |
| Metodininkas | 2 | 2 | Aukštasis universitetinis, edukologijos magistras |
| Psichologas | 1,9 | 3 | 2 asm. I kvalifik. kategorija, 1 asm.-IV kvalifik.. kategorija |
| Specialusis pedagogas | 1 | 1 | Specialusis pedagogas metodininkas |
| Logopedas | 1 | 1 | Logopedas metodininkas |
| Specialusis pedagogas- logopedas | 1 | 1 | Specialusis pedagogas- logopedas metodininkas |
| Karjeros specialistas | 1,8 | 2 |  |
| Buhalterė | 0,5 | 1 |  |
| SekretorėValytoja | 0,50,25 | 1 |  |
| Viso: | 10,95 | 12 |  |

**STRATEGINIO PLANO IR METINIO VEIKLOS PLANO ĮGYVENDINIMAS**

 Tarnybos pagrindinė paskirtis – teikti mokiniui, mokytojui ir (ar mokyklai) pedagoginę, psichologinę, informacinę, konsultacinę, kvalifikacijos tobulinimo ir kitą pagalbą. Ataskaitiniu laikotarpiu numatyti tikslai ir uždaviniai įgyvendinti, visi suplanuoti vertinimo kriterijai viršyti.

Molėtų r. švietimo pagalbos tarnybos 2020-2022 m. strateginiame plane numatyti šie tikslai:

 1. Didinti pedagoginės ir psichologinės pagalbos prieinamumą ir kokybę.

 2. Ugdyti švietimo bendruomenės, kitų rajono suaugusiųjų grupių dalykinių ir mokymosi visą gyvenimą kompetencijas.

 3. Plėtoti rajono mokinių dalykinius, demokratinius, kūrybinius gebėjimus, skatinti lyderystę.

 4. Kurti šiuolaikišką, inovatyvią įstaigą

 Siekdami šių strateginių tikslų įgyvendinimo, kiekvienais metais rengiame metinius veiklos planus. 2022 metų Tarnybos veiklos plane numatyti ir įvykdyti šie tikslai bei uždaviniai:

1 TIKSLAS. Didinti specialiųjų ugdymosi poreikių, psichologinių, asmenybės ir bendravimo problemų turinčių asmenų ugdymosi veiksmingumą, psichologinį atsparumą, bendravimo įgūdžius.

Išsikeltų uždavinių įgyvendinimas:

1.1. Įvertinti asmens mokymosi sunkumus, sutrikimus, pedagogines, psichologines asmenybės ir ugdymosi problemas, SUP.

Iš 2022 m. atlikto 261 mokinių gebėjimų, specialiųjų ugdymosi poreikių įvertinimo - 231 kompleksiniai pedagoginiai psichologiniai mokinių įvertinimai (kai vertina 3 specialistai), tai - 10,5 proc. daugiau nei 2021 m.

1.2 Teikti psichologines, specialiąsias pedagogines konsultacijas.

 Didinant specialiųjų ugdymosi poreikių, psichologinių, asmenybės ir bendravimo problemų turinčių asmenų psichologinį atsparumą 2022 m. suteiktos 546 psichologinės konsultacijos, tai 80 proc. daugiau nei 2021m. Trūkstant ugdymo įstaigose specialistų ir matant didelį pagalbos poreikį, logopedas ir spec. pedagogai teikė korekcinę pagalbą vaikams, atliktos 177 pratybos 28 SUP mokiniams, 27 procentais daugiau nei 2021 m.

1.3. Teikti prevencinę, informacinę, metodinę pagalbą ugdymo įstaigoms, tėvams ir globėjams. 2022 metais suteikta 6,5 proc. daugiau konsultacijų nei 2021 m. rajono pedagogams, švietimo pagalbos specialistams, mokinių tėvams Iš viso 921. Tai susiję su vaikų su elgesio ir emocijų sutrikimais, autizmo požymiais skaičiaus augimu, kylant tėvų ir pedagogų nerimui dėl tokių vaikų specifinio, individualizuoto ugdymo, elgesio suvaldymo problemų.

1.4. Didinti švietimo pagalbą rajono švietimo įstaigoms, kuriose švietimo pagalbos paslaugų nepakanka (mobili komanda).

Nuo 2021 m. suburta mobili komanda (logopedas, specialusis pedagogas, socialinis pedagogas) 9 rajono ugdymosi įstaigose suteikė pagalbą 101 mokiniui, kurių kiekvienas gavo ne mažiau nei 10 konsultacijų. Tai sudaro 25,2 proc. visų rajono specialiųjų poreikių mokinių skaičiaus.

2 TIKSLAS. Tenkinti švietimo bendruomenių narių (mokytojų, nepedagoginių darbuotojų, tėvų, mokinių) kvalifikacijos tobulinimo poreikius.

Išsikeltų uždavinių įgyvendinimas:

2.1. Rengti ir įgyvendinti nacionalinius ir savivaldybės švietimo prioritetus atitinkančias, duomenimis grįstas ilgalaikes kvalifikacijos tobulinimo(KT) programas.

Tenkinant švietimo bendruomenių narių kvalifikacijos tobulinimo poreikius, 2022 m. suorganizuoti 129 kvalifikacijos tobulinimo ir kiti renginiai, iš 48 seminarai, 27 metodiniai pasitarimai, 8 edukacinės išvykos ir kt. Renginių bendra trukmė - 771 val. Kvalifikacijos tobulinimo renginiuose dalyvavo 2009 dalyviai. Mokėsi 1639 pedagogai, 382 įvairių profesijų suaugę asmenys, buvo pakviesti 127 lektoriai. Parengtos ir įgyvendintos nacionalinius ir savivaldybės švietimo prioritetus atitinkančias, duomenimis grįstos 74 KT programos, iš jų 9 ilgalaikės programos, tai 12 proc. daugiau nei 2021 m. 2022 m. vyko renginiai pagal 16 ilgalaikių KT programų, iš kurių 2 nacionalinės, 5 parengtos 2021 m.

2.2. Skatinti pedagoginės patirties sklaidą profesinio dialogo, įtraukiojo ugdymo, savivaldaus mokinių mokymosi temomis, užtikrinant LL3 pokyčio projekto „Profesinis dialogas savivaldžiam mokinio mokymui(si)“ Molėtų savivaldybėje tęstinumą.

Tarnybos metodininkai koordinavo 18 rajono metodinių būrelių veiklą, organizavo patirtinius metodinius renginius, kurių metu vyko dalinimasis gerąja darbo praktika, diskusijos. Didžioji dalis renginių skirta ugdymo turinio atnaujinimo, įtraukiojo ugdymo diegimo, savivaldaus mokinių mokymosi temoms. Vykdant šį uždavinį buvo organizuoti 27 metodiniai pasitarimai, 5 metodinės dienos. 2 metodinės dienos, skirtos Savivaldaus mokinio ugdymui (112 dalyvių) ir Įtraukiojo ugdymo diegimui (144 dalyviai) sulaukė didelio dalyvių skaičiaus, tai rodo savalaikį prioritetų pasirinkimą, temos svarbumą, mokytojų norą dalintis ir semtis gerosios patirties.

2.3. Ugdyti mokinių dalykinius, pažintinius, karjeros planavimo gebėjimus, sudaryti sąlygas gabių mokinių (vaikų) ugdymui ir saviraiškos poreikiams

Mokiniams suorganizuoti 52 renginiai, tai 73,3 proc. daugiau nei 2021 m. Vyko 21 olimpiada ir konkursai, 28 mokymai jaunimui bendradarbiaujant su savivaldybės administracija. Ukrainiečių vaikams organizuoti lietuvių kalbos mokymai vasarą . Viso veiklose dalyvavo 1364 dalyviai. Bendradarbiaudami su rajono jaunimo koordinatoriumi organizavome tęstinius mokyklų mokinių tarybų mokymus „Svajonių komandos link“, kurių tikslas - aktyvinti rajono mokinių savivaldų veiklą, sistemingai dalinomės jaunimui aktualia informacija FB paskyroje.

3 TIKSLAS. Sudaryti sąlygas suaugusiems asmenims įgyti bendrąsias kompetencijas bei formuoti jų teigiamas mokymosi visą gyvenimą nuostatas, plėtojant neformaliojo švietimo paslaugas.

Išsikeltų uždavinių įgyvendinimas:

 3.1. Įgyvendinti neformaliojo švietimo programas, skirtas vyresnio amžiaus asmenims (Trečiojo amžiaus universiteto (TAU) veikla). Įgyvendinant Mokymosi visą gyvenimą programą vykdoma Trečio amžiaus universiteto veikla. Veikla sparčiai populiarėja, sulaukia daug dalyvių. Jos vykdymas kelia iššūkių esant mažam skaičiui įstaigos darbuotojų, dirbančių su Neformaliuoju švietimu. 2022 m. metais vyko 114 renginių , jų dalyvių skaičius išaugo iki 1984. Pasiekėme „prieš karantininį“ lygį ir jį viršijome.

 3.2. Vykdyti Molėtų savivaldybės 2022-2024 m. neformaliojo suaugusiųjų švietimo ir tęstinio mokymosi veiksmų plano įgyvendinimo priemones. Vykdant Molėtų savivaldybės neformaliojo suaugusiųjų švietimo ir tęstinio mokymosi veiksmų plana, suorganizuota Suaugusiųjų mokymosi savaitė (14 renginių rajone), 381 rajono įvairių profesijų suaugusysis mokėsi kursuose, seminaruose, mokymuose, edukacinėse išvykose, suaugusiųjų švietėjai buvo sukviesti į du apskritus stalus diskusijai apie suaugusiųjų švietimo problemas Molėtuose. Molėtų savivaldybės neformalaus suaugusiųjų švietimo specialiosios programos projekto lėšomis organizuoti 60 val. anglų k. mokymai 3 rajono gyventojų grupėms (31 dalyvis). Vykdyti 60 val. lietuvių k. mokymai ukrainiečiams (8 dalyviai).

 Vykdomi projektai:

• sėkmingai baigtas vykdyti ES lėšomis finansuotas projektas „Pozityvios tėvystės įgūdžių ugdymas Molėtuose“, skirtas socialiai pažeidžiamų tėvų/globėjų bendravimo su vaikais įgūdžių ugdymui. Tarnybos organizuotuose mokymosi veiklose dalyvavo 35 rajono suaugusieji.

• partnerio teisėmis vykdomas ESFA finansuojamas projektas „Koordinuotai mokiniams teikiamų švietimo pagalbos, socialinių ir sveikatos priežiūros paslaugų modelio diegimas Molėtų rajone“. Užtikrinama Mobilios komandos, teikiančios rajono ugdymo įstaigoms švietimo pagalbą, sklandi veikla, Tarnybos psichologės įgijo daugiau kompetencijų dirbti su emocijų ir elgesio sutrikimų turinčiais vaikais, dalyvaudamos „Geštalto terapijos su vaikais ir paaugliais“ specializacijos programoje.

• vykdant projektą „Karjeros specialistų tinklo vystymas“ įdarbinti du karjeros specialistai, teikiantys profesinio orientavimo paslaugas mokiniams bendrojo ugdymo mokyklose. Profesinis orientavimas vykdomas teikiant ugdymo karjerai, profesinio informavimo ir profesinio konsultavimo paslaugas. Specialistai aprūpinti reikiama įranga ir priemonėmis, jų veikla stebima ir aptariama, teikiamos ataskaitos ESFAI.

• bendradarbiaujant su Kultūros ir švietimo skyriumi Lietuvos kultūros tarybai pateikta projekto paraiška „Profesionalaus ir mėgėjų meno partnerysčių galimybės regionuose“, kurios sąmata 11850 eurų.

Siekiant 4 įstaigos strateginio tikslo - kurti šiuolaikišką, inovatyvią įstaigą, įsigyti trys kompiuteriai, multiprojektorius, modernus spausdintuvas, kurie naudojami švietimo pagalbos specialistų darbo kokybei užtikrinti, darbo sąnaudoms mažinti.

Koordinavome ir administravome rajono Mokinių ir Pedagogų duomenų bazių tvarkymą, rengėme konsultacijas minėtais klausimais. Organizavome nemokamų leidinių, gautų iš ŠMM Švietimo aprūpinimo centro, Nacionalinės mokyklų vertinimo agentūros, ugdymo įstaigoms pristatymą, skirstymą ir išdavimą, aprūpinome įstaigas mokykline dokumentacija.

 \_\_\_\_\_\_\_\_\_\_\_\_\_\_\_\_\_\_

Metodininkė, vykdanti direktoriaus funkcijas Alma Vidžiūnienė